मेरठ. पल्लवपुरम फेज दो की एनएच कॉलोनी में शनिवार देर रात पूर्व जिला पंचायत सदस्य के बेटे और बहू पर हमला हुआ। कार सवार बदमाशों ने उनके घर पर घुसकर ताबड़तोड़ गोली बरसा दी। गोली लगने से पूर्व जिला पंचायत सदस्य के बहू की मौत हो गई, जबकि बेटा गंभीर रूप से घायल हो गया।
मौके पर पहुंची पुलिस
सूचना पर थाना पल्लवपुरम पुलिस के अलावा थाना दौराला पुलिस और एसपी सिटी ओमप्रकाश ने मौके पर पहुंच कर घटना के बारे में जानकारी कर बदमाशों की तलाश शुरू कर दी। पुलिस ने शव को कब्जे में लेकर पोस्टमार्टम के लिए भेज दिया है। घटना के पीछे पुरानी रंजिश सामने आ रही है।
मुन्नू का नाम लेकर खुलवाया दरवाजा
मूल रुप से लावड़ के जमालपुर गांव निवासी पूर्व प्रधान ब्रजवीर सिंह उर्फ मुन्नू पल्लवपुरम फेस दो के एनएच 52 में अपनी पत्नी पूर्व जिला पंचायत सदस्य पूनम चौधरी, बेटे प्रशांत चौधरी और निशांत चौधरी के साथ रहते हैं। मुन्नू इस समय एक हत्या के मामले में जेल में बंद है। बताया गया शनिवार की देर रात करीब 11 बजे पांच-छह अज्ञात बदमाश आए और उन्होंने मुन्नू का नाम लेकर घर का दरवाजा खुलवाया।
दरवाजा खोलते ही चला दी गोली
दरवाजे पर आवाज सुनकर बेटा प्रशांत गेट खोलने बाहर आया। पीछे से उसकी पत्नी भावना भी आ गई। जैसे ही प्रशांत ने गेट खोला हमलावरों ने ताबड़तोड़ पिस्टल से गोली चला दी। गोली लगने से प्रशांत और उसकी पत्नी भावना दोनों गंभीर रूप से घायल हो गए। भावना की गोली लगने से मौके पर ही मौत हो गई। गोली मारने के बाद हमलावर वापस फरार हो गए। घटना की सूचना प्रशांत की बहन बुलबुल ने ने कंट्रोल रुम को दी। घायल प्रशांत को मोदीपुरम के ही एक अस्पताल में आईसीयू में भर्ती कराया गया। देर रात एक बजे एसएसपी भी मौके पर पहुंच गए।
पति को बचाने में गई भावना की जान
बताया गया कि जब हमलावरों ने दरवाजा खोलने गए प्रशांत के ऊपर गोली चलाई, तो उसकी पत्नी भावना पति को बचाने के लिए हमलावरों के आगे खड़ी हो गई। जिस पर हमलावरों ने एक गोली उसके चेहरे पर सटाकर मार दी। पूर्व जिला पंचायत सदस्य पूनम चौधरी के बेटे प्रशांत की शादी करीब ढाई साल पहले मीनाक्षीपुरम निवासी भावना से हुई थी। शनिवार को पूनम चौधरी अपने छोटे बेटे निशांत के साथ जमालपुर गांव में गई थी, और घर पर भावना, प्रशांत और बुलबुल थे।
डीवीआर भी साथ ले गए हमलावर
हमलावारों को पता था कि घर में सीसीटीवी कैमरा भी लगा हुआ था। हमलावर घटना के बाद कैमरे की डीवीआर अपने साथ ले गए। घटना के बाद जिला पंचायत अध्यक्ष मंनिदर पाल सिंह अपनी पत्नी सिंपल सिंह के साथ में अस्पताल में पहुंचे और घटना के बारे में जानकारी ली। एसएसपी ने पूर्व जिला पंचायत सदस्य पूनम चौधरी से बात की और हमलावारों को चौबीस घंटे में गिरफ्तार करने का आश्वासन दिया। एसएसपी ने हमलावरों को पकड़ने के लिए टीम का गठन करने के निर्देश दिए।
चुनाव की रंजिश आ रही है सामने
मार्च में दौराला गन्ना समिति में डायरेक्टर पद के चुनाव को लेकर दौराला निवासी नरेंद्र की हत्या कर दी गई थी। हत्या के मामले मुन्नू प्रधान और उनका भतीजा राजू और डायरेक्टर प्रत्याशी सतीश का साला प्रदीप जेल चले गए थे। बताया गया कि इस मामले में फैसला होने वाला था। कुछ लोग इस मामले में रंजिश के चलते फैसला नहीं चाह रहे थे। पुलिस का कहना है कि वह सभी बिंदुओं पर जांच-पड़ताल कर रही है। जल्द ही घटना का खुलासा कर हमलावरों को गिरफ्तार कर लिया जाएगा।
आगे की स्लाइड्स में देखिए, फोटोज:
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva hin_Deva hin_Deva hin_Deva hin_Deva